
Széchenyi István halála ábrázolási irányainak kezdetei

Gróf Széchenyi István haláláról írt első szövegek politikai érdekekkel telítődött értelmező sugalmazásait a kollektív emlékezet azonnal elfogadta, és hosszú időn keresztül használta. A dolgozat 1860-tól az 1866-os évvel bezárólag, a Széchenyi István halálával kapcsolatos, nyilvánosság előtt is megjelent, különnemű szövegek ábrázolási irányait vizsgálja.
Az első reakciókat nyújtó sajtóanyagok segítségével az adatközléseket és a kultikus beszédmód jellemző érvelési módjait elemzem, ami a Magyar Tudományos Akadémia Könyvtárának Kézirattárában található Viszota Gyula Gyűjteményének felhasználásával készült. A nyilvános beszédben a kezdetektől élt az elv, hogy Széchenyit nem érheti kritika, az emlékezés egyetlen célja a méltatás. A kultikus retorikának állandó elemei vannak, ábrázolása szimbólumokban rendkívül gazdag. A közvetített Széchenyi képre az emberi szférától elkülönült, isteni örökléthez közelítő tökéletesség, és állandó alkotó folyamat a jellemző.
A szövegeket már a kezdetektől fogva áthatotta egyfajta torzulás, ami prekoncepciókkal látta el az esemény megítélését. Lackó Mihály, Széchenyi elájul, Pszichotörténeti tanulmányok c. tanulmánykötetében vezeti be a történetközpontú-élményalapú és az alkattani-pszichológiai jellemzés elbeszélői hagyományát, amely jelentős segítséget jelentett a tartalmi kategorizálásban. A szövegekben egymás mellett él e két megközelítés, egyik a másiknak kiegészítő érveléseként létezik.
Kecskeméthy Aurél és Falk Miksa döblingi évekről készített visszaemlékezései majd hatvan évig határozták meg a Széchenyi-ábrázolások jellegét. A két munkára való reakciót Gyulai Pál, Gróf Széchenyi István utolsó évei című munkájával és báró Eötvös József, 1866. október 6-án kelt levelével mutatom be.
A szerzők egyéniségének különbözősége dominálja az emlékszövegek tartalmát, mind más szemszögből mutatják Széchenyit, noha fő céljuk a nagy halott magasztalása. Minden tekintetben tisztelik személyét, és valóban történelmi jelentőségűnek tartják. Ez a kultikus beszéd azon gesztusára is kiterjed, hogy Széchenyi élettörténetének ellentmondásosabb eseményeit különböző stratégiákkal igyekeznek megmagyarázni.
Az 1860-1866 között vizsgált szövegek nem tartalmaznak gyilkosságot vagy merényletet mérlegelő gondolatmentet. A politikai érdekkel telítődött szövegek ugyan lebegtetik a témát, és vannak az öngyilkosság tényét elbizonytalanító gesztusok, de ezen megjegyzések a felelősök keresésén nem lépnek túl.



